11 Barutwa ba ga Jesu ba ne ba tshwanetse go fenya letlhoo le tlhaolele gore ba kgone go rera molaetsa wa Bogosi. Pele Jesu a tlhatlogela kwa legodimong, o ile a ba laela gore ba neele bosupi “mo Judea yotlhe le Samarea le go ya karolong e e kwa kgakalakgakala ya lefatshe.” (Dit. 1:8) Jesu o ne a ba thusa gore ba dire tiro eno ka go tlhomolola dinonofo tse di molemo tsa batho ba ditšhaba tse dingwe. Nako nngwe o ne a akgola molaodi mongwe wa masole wa kwa nageng e nngwe ka ntlha ya tumelo ya gagwe e e nonofileng. (Math. 8:5-10) Fa Jesu a le kwa nageng ya gaabo e leng Nasaretha, o ile a tlhalosa gore Jehofa o ne a thusa batswakwa bangwe, ba ba jaaka motlholagadi mongwe wa Mofonikia wa kwa Sarepate le monna mongwe wa kwa Asiria yo o neng a tshwerwe ke lepero e bong Naamane. (Luke 4:25-27) Jesu ga a ka a rerela mosadi wa Mosamarea fela, gape o ile a fetsa malatsi a le mabedi a rerela batho ba toropo nngwe ya kwa Samarea ka gonne ba ne ba kgatlhegela molaetsa wa gagwe.—Joh. 4:21-24, 40.